กลุ่มบือมัง - ดุซงตาวามอบตัวสู้คดีไฟใต้
ประชาไท - 2 มี.ค.48ที่ห้องประชุมที่ว่าการอำเภอรามัน จ.ยะลา นายอายา ดิษฐาภินันท์ นายอำเภอรามันนำตัวผู้ต้องสงสัยเป็นแนวร่วมขบวนการก่อความไม่สงบใน 3 จังหวัดชายแดนภาคใต้ กลุ่มบือมัง - ดุซงตาวา ตำบลบือมัง อำเภอรามัน 23 คน มารายงานตัวต่อนายศิวะ แสงมณี รองผู้อำนวยการเสริมสร้างสันติสุขจังหวัดชายแดนภาคใต้ (กอ.สสส.จชต.) พล.ต.ท.ไพศาล ตั้งใจตรง หัวหน้าศูนย์ปฏิบัติการสำนักงานตำรวจแห่งชาติส่วนหน้า ยะลา และนายบุญยสิทธิ์ สุวรรณรัตน์ ผู้ว่าราชการจังหวัดยะลา เพื่อแสดงความบริสุทธิ์ใจและพร้อมจะให้ความร่วมมือกับทางราชการ ทั้ง 23 คน ประกอบด้วย นายมะดาโอ๊ะ อูมาสะแม โต๊ะอีหม่ามมัสยิดลูโบ๊ะบือโน นายซาการียา อูมาสะแม ครูสอนศาสนา โรงเรียนตาดีกา นายอับดุลอาซิ ซีมะกาเล็ง ครูสอนโรงเรียนตาดีกา บ้านลูโบ๊ะบือโน หมู่ที่ 4 นายอาหามะ เลาะแบหอ สมาชิกองค์การบริหารส่วนตำบลบือมัง นายมะยูโซ๊ะ มะซิดง นายอารง มะดอเร๊ะ นายแชแมง ไม่ทราบนามสกุล นายฮามะ ลียะ นายรุสลัน มะซิดง นายอาหามะ อูมาสาและนายสมาน ดาหะมะ นายบราเฮง ไม่ทราบนามสกุล นายดอรอเซะ แนฮะยอ ชาวบ้านบ้านลูโบ๊ะบือโน และนายอาหามะ เซ็งกะเซรี นายรอซาลี ไม่ทราบนามสกุล นายอาบัส โต๊ะซือแม นายกอเดร์ อิสมาแอ นายอิบรอฮิม ดอฆอ นายสุไลมาน ฮะนิแล ชาวบ้านบ้านตะโล๊ะเก๊ยะ นายยากรี เซ็งมาดี นายอับดุลเลาะ ซีมะกาเร็ง นายฮาหะมะ สาเต๊ะเลาะ และนายมะเดาะ แวบือซา ชาวบ้านหมู่ที่ 3 ตำบลบือมัง สาเหตุที่ออกมารายงานตัวจำนวนมากนั้น เนื่องจาก นายอับดุลรอแม เด็งสะแม นักการภารโรง ซึ่งเป็นผู้ต้องหาลอบวางเพลิงโรงเรียนบ้านมาแฮ หมู่ที่ 4 ตำบลบือมัง อำเภอรามัน เมื่อวันที่ 28 มกราคม 2548 ถูกตำรวจจักกุมได้เมื่อวันที่ 20 กุมภาพันธ์ 2548 ที่ผ่าน ให้การซัดทอดว่าทั้ง 23 คน เป็นเครือข่ายผู้ก่อเหตุร้ายในจังหวัดชายแดนภาคใต้ ในนามกลุ่มบือมัง - ดุซงตาวา และมีสมาชิกอยู่ในหมู่บ้านจำนวนมาก ทำให้ผู้ถูกซัดทอดกลัว จึงพากันออกมารายงานตัวดังกล่าว นายศิวะ แสงมณี รองผู้อำนวยการเสริมสร้างสันติสุขจังหวัดชายแดนภาคใต้ กล่าวว่าทั้ง 23 คน มั่นใจในความบริสุทธิ์ยุติธรรมของฝ่ายทหารและฝ่ายปกครองมากขึ้น จึงออกมารายงานตัวเพื่อสู้คดี ซึ่งภาครัฐพร้อมที่ให้ความเป็นธรรมและดูแลความปลอดภัยให้กับผู้ที่มารายงานตัว และยังเป็นนโยบาย ของ กอ.สสส.จชต.ที่เน้นการแก้ปัญหาด้วยสันติวิธี วันเดียวกันที่โรงพยาบาลศูนย์ยะลา แพทย์หญิงคุณหญิงพรทิพย์ โรจนสุนันท์ รองผู้อำนวยการสถาบันนิติวิทยาศาสตร์ กระทรวงยุติธรรม ได้ตรวจชันสูตรหาดีเอ็นเอ ของศพนิรนาม สภาพศีรษะขาด พบลอยในแม่น้ำปัตตานี ที่บ้านท่าสาป หมู่ที่ 5 ตำบลท่าสาป อำเภอเมืองยะลา เมื่อวันที่ 28 กุมภาพันธ์ 2548 ที่ผ่านมา 
ประชาไท - 2 มี.ค.48 ที่ห้องประชุมที่ว่าการอำเภอรามัน จ.ยะลา นายอายา ดิษฐาภินันท์ นายอำเภอรามันนำตัวผู้ต้องสงสัยเป็นแนวร่วมขบวนการก่อความไม่สงบใน 3 จังหวัดชายแดนภาคใต้ กลุ่มบือมัง - ดุซงตาวา